بیرلشمیش میللت‌لر تشکیلاتی اوکراینا‌داکی تاخیل یوک‌لو گمی‌لری‌نین بیر نئچه گون عرضینده یولا دوشمه‌سینی گؤزله‌دیک‌لرینی آچیقلاییب.
بو باره‌ده بمت باش کاتیبی‌نین سؤزچوسو فرحان حق بمت-نین نیویورک‌داکی منزیل-قرارگاهیندا کئچیریلن مطبوعات کنفرانسیندا بیلدیریب.
فرحان حق دئییب: "جمعه گونو ایستانبول-دا الده ائدیلمیش راضیلاشمایا اساساً، تاخیل، گوبره و قیدا ایله یوکلنمیش گمی‌لرین تهلوکه‌سیز داشینماسینی احتیوا ائدن سازیشین هدفینه نایل اولماسی اوچون بوتون علاقه دار طرفلرین سعی لر گؤسترمه‌سینی ایستییریک".
بو گمی‌لرین اوکراینانین قارا دنیز ساحلیندکی لیمانلاریندان‌ کئچه جگینی بیلدیرن حق بو لیمان‌لاردان بیری‌نین اودسا لیمانی اولدوغونو بیلدیریب.
" بیز امین اولماق ایستییریک کی، گمی‌لرین یولا دوشمه‌سی اوچون هر جور شرایط یارادیلیب. آنتونیو گوترش بو چرچیوده بوتون طرف لرله علاقه ساخلاماغا داوام ائدیر."،-دئیه بمت باش کاتیبی‌نین سؤزچوسو وورغولاییب.
فرحان حق همچنین اوکراینا‌داکی تاخیل گمی‌لری‌نین بیر نئچه گون عرضینده یولا دوشمه‌سینی گؤزله‌دیک‌لرینی آچیقلاییب.
خاطیرلاداق کی، ژوئیه‌نین 22-ده ایستانبول-دا اوکراینا لیمان‌لاریندا گؤزله‌ین تاخیلین داشینماسی سازیشی‌نین ایمضالانما مراسیمی باش توتوب. مراسیمده جمهور باشقانی رجب طیب اردوغان، بیرلشمیش میللتلر تشکیلاتی‌نین باش کاتیبی آنتونیو گوترش، روسیا و اوکراینا نوماینده هئیت‌لری‌نین ایشتیراک ائدیب.
